Informácia o priebehu a výsledkoch 35. špeciálneho zasadnutia konferencie Organizácie Spojených národov pre výživu a poľnohospodárstvo

35. špeciálne zasadnutie konferencie Organizácie Spojených národov pre výživu a poľnohospodárstvo (ďalej len „FAO“) sa uskutočnilo v dňoch 18.-22. novembra 2008 v ústredí FAO v Ríme, v Talianskej republike. Na rokovaní sa zúčastnilo 155 delegácii členských krajín FAO, Európske spoločenstvo, pozorovateľské krajiny a medzinárodné organizácie. 
Delegácia SR sa zúčastnila konferencie v zmysle uznesenia vlády SR č. 827 z 12. novembra 2008 k návrhu účasti delegácie SR na 35. špeciálnom zasadnutí konferencie FAO. Vedúcim delegácie SR bol Viliam Turský, štátny tajomník MP SR. Členov delegácie tvorili zástupcovia rezortov pôdohospodárstva a zahraničných vecí. Delegácia SR postupovala podľa schválenej smernice na postup delegácie a v zmysle prijatých kompetencii a volebných práv medzi členskými krajinami EÚ a Európskym spoločenstvom (ďalej len „ČK EÚ a ES“). Postoje a návrhy SR k hlavnému bodu program Pokračovanie Nezávislého externého hodnotenia FAO a potvrdenia správy Konferenčného výboru a Okamžitému akčnému plánu boli vyjadrené vo vystúpení vedúceho delegácie SR. 
Rokovanie zahájil Jacques Diouf, generálny riaditeľ FAO. Do funkcie predsedu konferencie bol zvolený M. Pekkarinen (Fínsko) a za podpredsedov G. Salazar (Panama), El B. Taha (Sudán) a L.Brudvig (USA).

Posúdenie Správy Konferenčného výboru pre pokračovanie Nezávislého externého hodnotenia FAO

Špeciálna konferencia bola zvolaná nadväzne na výsledky Nezávislého externého hodnotenia FAO (ďalej len „IEE“) prijaté na 34. konferencii FAO z dôvodu schváliť správu Konferenčného výboru pre pokračovanie IEE a Okamžitý akčný plán pre obnovu FAO. Súčasťou zasadnutia bola aj diskusia k pokračovaniu Konferencie na vysokej úrovni o svetovej potravinovej bezpečnosti ako príspevok FAO k príprave a implementácii celkového rámca aktivít.
	Generálny riaditeľ FAO J. Diouf pripomenul, že špeciálna konferencia má za cieľ naštartovať proces implementácie rozhodnutí členských národov k odporúčaniam IEE pre reformu FAO. Základným mandátom FAO je zabrániť hladu a podvýžive obyvateľov na celom svete. Poľnohospodárstvo a výživa majú napomáhať zvyšovať životné podmienky všetkých ľudí, hlavne tých najchudobnejších a zabezpečovať ich udržateľný hospodársky rast. Potvrdil, že na splnenie týchto cieľov a zároveň očakávaní svojich členov je potrebné budovať nové FAO, ktoré sa  prispôsobí aj novej situácii vyplývajúcej z klimatických zmien a hospodárskej krízy. Príprava správy Konferenčného výboru pre pokračovanie IEE si vyžiadala viac ako 90 formálnych rokovaní počas roka 2008, do ktorých sa SR aktívne zapájala. Výsledkom tohto úsilia je návrh Okamžitého akčného plánu (ďalej len „IPA“), ktorý predstavuje základ postupnej zásadnej reformy FAO. Tento plán vytyčuje víziu FAO, jej priority a programy a zároveň jej riadenie a organizáciu. Prvé kroky boli uskutočnené už po zverejnení správy IEE v rámci kompetencie GR FAO ako napr. zavedenie nového administratívneho postupu v ústredí FAO a decentralizovaných úradoch, zníženie stálych riaditeľských postov. Významným krokom bolo aj šetrenie vo výške 22 mil. USD v Programe práce a rozpočtu na roky 2008-2009. 
Konferencia vyjadrila ocenenie činnosti všetkých zainteresovaných subjektov na práci Konferenčného výboru a príprave IPA. Zdôraznila, že pre plnenie Miléniových rozvojových cieľov a záväzkov Svetového potravinového summitu je implementácia akčného plánu nevyhnutná. Svet čelí krízam vysokých cien potravín a energii, meniacim sa cenám komodít, nestabilite na finančných trhoch, pričom tieto krízy významne zvyšujú počet hladujúcich a chudobných vo svete. 
Činnosť FAO je o to potrebnejšia a jej obnova je urgentná pre efektívne napĺňanie svojho mandátu. Plné uplatnenie IPA upevní pozíciu FAO pri podpore poľnohospodárskej výroby na udržateľnej úrovni, upevní pozíciu poľnohospodárstva v rozvoji a prispeje k dostupnosti potravín pre všetkých. Rok 2009 bude vyžadovať uskutočnenie série aktivít, pri ktorých bude nutná súčinnosť medzi zástupcami členských krajín a riadiacich orgánov FAO. Najvýznamnejšími úlohami bude príprava Strategického rámca práce FAO, strednodobého plánu a Programu práce a rozpočtu. Pri zvažovaní týchto programov je potrebné vyjasniť otázku priorít a cieľov organizácie, veľkosti a regionálneho zastúpenia členských krajín v Rade FAO ako aj ukončenie administratívnych a organizačných reforiem.
	Konferencia považuje za najdôležitejší krok pri implementácii IPA alokáciu dobrovoľných príspevkov členov FAO do zverenského fondu zriadeného pre uskutočnenie reformných krokov v roku 2009. 
 	Delegáti vo svojich vystúpeniach zdôraznili tiež ďalšie oblasti IPA, ktoré považovali za bezpodmienečné pri posilňovaní FAO, zvyšovaní efektívnosti jej činnosti. FAO je naďalej považované za kľúčového partnera v oblasti poľnohospodárstva a výživy, živočíšnej výroby, rybárstva a lesníctva. Spolupráca musí však fungovať hlavne v systéme OSN, medzi organizáciami sídliacimi v Ríme (FAO, WFP, IFAD) s cieľom jednotného medzinárodného postupu a iniciatív pri dosahovaní potravinovej bezpečnosti. Musí byť vybudovaná taká štruktúra, ktorá bude schopná pružne reagovať na potreby všetkých krajín a inštitúcií, pričom za veľmi významný treba považovať mimovládny sektor.
	V diskusii vystúpil aj vedúci delegácie SR štátny tajomník MP SR Viliam Turský. Vyjadril podporu reformnému procesu FAO a nezastupiteľnú úlohu FAO pri odstraňovaní hladu vo svete. Ocenil navrhované posilnenie činnosti v oblasti trvalo udržateľnej intenzívnej rastlinnej a živočíšnej výroby, trvalo udržateľného obhospodarovania lesov, vzťahov k pôde, vode, genetickým zdrojom ako výziev pre rozšírenú produkciu potravín a odstraňovania potravinovej neistoty. Rovnako sa pripojil k myšlienke budovania medzinárodných inštitucionálnych partnerstiev, zapojenia verejnosti a zamerania sa na spoluprácu súkromného sektora v prospech investovania do poľnohospodárstva a rozvoja vidieka. Podporil tiež snahy o transparentnejšie využívanie prostriedkov vo FAO a cieľavedomý reformný proces, ktorý by mal začať už od roku 2009 a pokračovať v rokoch 2010-11 podľa navrhnutých krokov a opatrení.

Prijatie Okamžitého akčného plánu pre obnovu FAO

Konferencia prijala aklamáciou rezolúciu 1/2008 „Prijatie okamžitého akčného plánu pre obnovu FAO (2009-2011).
Rezolúcia zdôraznila jedinečný globálny mandát FAO pre výživu a poľnohospodárstvo a pokračujúci záväzok členov zo Svetového potravinového summitu a na dosiahnutie Miléniových rozvojových cieľov. Opätovne potvrdila, že FAO musí riešiť aj naďalej problematiku hladu a znižovania chudoby vo svete, rozširovanie poľnohospodárstva a výroby potravín, sledovanie vplyvu vysokých cien potravín, klimatických zmien a očakávaného vplyvu finančnej krízy na budúce investovania v poľnohospodárstve a nové možnosti a príležitosti v bioenergii. Dôležitým záverom v tejto súvislosti je prijatie reformy FAO s rastom.
	Konferencia privítala správu Konferenčného výboru pre pokračovanie IEE vrátane Okamžitého akčného plánu, ktoré poskytujú FAO reálny základ pre dôrazné zvýšenie významnosti a efektívnosti organizácie. Z dôvodu implementácie jednotlivých ustanovení IPA bude v roku 2009 nutné zmeniť a doplniť aj základný text FAO a odsúhlasiť počas 36. konferencie FAO.
Konferencia rozhodla, že na implementáciu IPA v roku 2009 budú potrebné mimorozpočtové zdroje. Financovanie v rokoch 2010-2011 bude zahrnuté v Programe práce a rozpočte FAO. V tejto súvislosti Konferencia vyzvala členské krajiny poskytnúť do mimorozpočtového zverenského fondu predbežne vo výške 21,8 milióna USD. Pre zachovanie transparentnosti bude fond verejne prístupný a kontrolovaný Radou FAO za podpory Finančného výboru FAO. 
	Konferencia rozhodla o založení Konferenčného výboru, ktorý bude v priebehu roka 2009 pokračovať v plnení otvorených úloh IEE vo vzťahu k IPA. Pripraví tiež správu o navrhovaných zmenách základného textu FAO do septembra 2009, ktorá bude následne predložená na novembrovej Konferencii FAO. Tento výbor bude otvorený pre všetky členské krajiny a bude spolupracovať s ustanovenými pracovnými skupinami, Radou a výbormi FAO. Hlavnou úlohou výboru je pripraviť odporúčania pre Konferenciu v roku 2009 o novej strategickom pláne, strednodobom pláne 2010-2013, Programe práce a rozpočte 2010-2011 ďalej o želaných zmenách vo veľkosti a regionálnom zastúpení v Rade FAO, organizačných a riadiacich zmenách vo FAO (nadväzne na závery vonkajšieho auditu). Pripraví odporúčania pre zvýšenie efektívnosti decentralizovaných úradov FAO a posilnenie riadenia ľudských zdrojov. Ďalej navrhne nevyhnutné zmeny Základného dokumentu FAO na základe odporúčaní Výboru pre ústavné a právne záležitosti. 
	Konferencia rozhodla, že Rada bude monitorovať celkový proces implementácie IPA a predloží správu na 36. zasadnutí Konferencie v roku 2009 a na jej nasledujúcom 37. zasadnutí v roku 2011. Na dosiahnutie tohto cieľa bude FAO vypracovávať pravidelné štvrťročné priebežné hodnotenia vývoja. 

Pokračovanie v aktivitách Konferencie na vysokej úrovni o svetovej potravinovej bezpečnosti

Druhá časť konferencie sa venovala situácii v potravinovej bezpečnosti vo svete, nakoľko konferencia sa odohráva v čase finančnej, hospodárskej a potravinovej krízy a FAO by mala naplno uplatňovať svoj mandát. V tejto súvislosti GR FAO zdôraznil, že hlavným zámerom reformy FAO je hrať efektívnu úlohu v svetovej potravinovej bezpečnosti. Podľa štatistík FAO počet hladujúcich vo svete sa zvýšil o 75 miliónov (v súčasnosti 923 miliónov hladujúcich vo svete) namiesto potrebného zníženia o 43 miliónov pre naplnenie záväzku Svetového potravinového summitu z roku 1996. V októbri 2008 je 36 krajín v stave vážnej potravinovej krízy vyžadujúcej okamžitú pomoc, z toho je 21 krajín v Afrike, 12 v Ázii a 3 v Latinskej Amerike. Pre zvrátenie týchto súvislostí je potrebné nielen eliminovať hlad ale aj zdvojnásobiť produkciu potravín, lebo v roku 2050 sa predpokladá nárast populácie na 9 miliárd. 
Pre pokračovanie riešenia tejto náročnej situácie GR FAO navrhol uskutočnenie Svetového summitu o potravinovej bezpečnosti v roku 2009 s cieľom dosiahnuť široký konsenzus pre elimináciu hladu vo svete a stanoviť základ pre nový systém obchodu v poľnohospodárstve v rozvinutých a rozvojových krajinách. Táto myšlienka bola predstavená už pri príležitosti osláv Svetového dňa potravín. 
Konferencia si pripomenula aj činnosť založenej Pracovnej skupiny na vysokej úrovni pre krízu v svetovej potravinovej bezpečnosti (High Level Task Force – ďalej „HLTF“) pod vedením generálneho tajomníka OSN a s podpredsedom generálnym riaditeľom FAO. Konferencia ocenila významný príspevok HLTF, a to prípravu Komplexného rámca aktivít. Tento dokument predstavuje všeobecný konsenzus v rámci systému OSN a ďalších zapojených inštitúcii a medzinárodných organizácii ako reagovať na svetovú potravinovú krízu jednotným, koordinovaným spôsobom. Cieľom konsenzu je prepojiť humanitárnu a rozvojovú pomoc a dotknúť sa pritom všetkých aspektov potravinovej bezpečnosti vrátane potravinovej pomoci, výživy, malého poľnohospodárstva, lokálnych, regionálnych a svetových trhov. Predstavuje komplexný prehľad možnosti riešení, z ktorých si môžu vlády a inštitúcie vyberať. HLTF bude pokračovať vo svojich aktivitách pre uľahčenie tohto zložitého procesu a koordinovanie všetkých zapojených aktérov.
Konferencia uvítala návrh GR FAO na ustanovenie panela expertov na potravinovú bezpečnosť a požiadala sekretariát o prípravu podmienok jeho ustanovenia v roku 2009.
V mene ČK EÚ a ES bolo prednesené vyhlásenie, v ktorom bola ocenená práca HLTF a zapojenie FAO do jej činnosti. Zdôraznená bola potreba zlepšenia koordinácie aktivít medzi organizáciami systému OSN, ktorú vidí v Komplexnom rámci aktivít. EÚ presadzovala myšlienku Globálneho partnerstva pre poľnohospodárstvo a potravinovú bezpečnosť, keďže súčasná potravinová kríza si vyžaduje spoločnú, koordinovanú odpoveď medzinárodného spoločenstva za podpory občianskej spoločnosti a súkromného sektora. Ustanovenie nezávislého panela expertov pre poskytovanie vedeckých analýz, budúcich potrieb a rizík považuje za potrebné. Takéto teleso by mohlo fungovať práve pod záštitou HLTF.

Súhrnné hodnotenie priebehu konferencie

	Konferencia splnila svoj cieľ a prijala Okamžitý akčný plán pre svoju obnovu podľa odporúčaní Nezávislého externého hodnotenia. Základom reformy je budovať nové FAO, ktoré sa prispôsobí aktuálnej situácii vyplývajúcej z klimatických zmien, využívania bioenergie, potravinovej a finančnej krízy, ktoré bude schopné aktívne viesť boj proti hladu a podvýžive a riešiť mimoriadne kritickú situáciu v svetovej potravinovej bezpečnosti.
Pre vykonanie úspešnej reformy sa vyžadujú investície do riadenia, ľudských zdrojov, administratívnych postupov a programov FAO. Na rok 2009 boli potrebné zdroje vyčíslené vo výške 21,8 miliónov amerických dolárov. Členské krajiny FAO deklarovali podporu reformy aj poskytnutím dobrovoľného príspevku do zverenského fondu, špeciálne zriadeného na implementáciu akčného plánu. ČK EÚ prijali neformálny záväzok prispieť na financovanie reformy vo výške percentuálne zodpovedajúcej pravidelnému príspevku do rozpočtu FAO, t.j. cca 8 miliónov USD. Predbežne jednotlivé krajiny EÚ a Európska komisia naznačili príspevky vo výške 5 miliónov USD. 
Slovenská republika, uvedomujúc si dôležitosť reformy FAO, podporila celosvetovú iniciatívu a v zmysle Memoranda o porozumení medzi SR a FAO prispela v decembri 2008 sumou 44 000 amerických dolárov z rozpočtu Ministerstva pôdohospodárstva SR, gestora spolupráce SR s FAO, do zverenského fondu na implementáciu akčného plánu pre obnovu FAO.